REPUBLIKA HRVATSKA
 KARLOVAČKA ŽUPANIJA
  GRAD OZALJ   
     GRADSKO VIJEĆE

KLASA: 
URBROJ: 
Ozalj,  
                              		             -  N A C R T   P R I J E D L O G A  -

Na temelju članka 33. Statuta Grada Ozlja («Službeni glasnik» Grada Ozlja broj 3/21 – pročišćeni tekst) i članka 4. Zakona o državnim potporama (Narodne novine broj 47/14 , 69/17), Gradsko vijeće Grada Ozlja na svojoj ____ sjednici održanoj dana _______________ donijelo je 

PROGRAM
potpora u turizmu Grada Ozlja u 2026. godini

I. OPĆE ODREDBE

Članak 1.

Ovim Programom utvrđuju se aktivnosti u svrhu poticanja razvoja konkurentnog i održivog gospodarstva Grada Ozlja kroz razvoj ruralnog turizma, temeljem kojih će se dodjeljivati potpore male vrijednosti iz Proračuna Grada Ozlja za 2026. godinu te kriteriji i postupak dodjele istih. 

Članak 2.

Svrha ovog Programa je stvaranje preduvjeta za kontinuirani razvoj ruralnog turizma na području Grada Ozlja. Osnovi cilj Programa je razvoj i unapređenje turističke ponude na području Grada Ozlja.
Program je u skladu s Provedbenim programom Grada Ozlja za razdoblje 2025.- 2029. (“Službeni glasnik” Grada Ozlja br. 8/2025), Mjera 2. Razvoj funkcionalnog i održivog turističkog sadržaja. Mjera doprinosi provedbi Posebnog cilja 2. Unaprjeđenje turističke ponude definiranom u Planu razvoja Karlovačke županije 2021.-2027., Strateškom cilju SC 1. Konkurentno i inovativno gospodarstvo NRS 2030., te Cilju 8. održivog razvoja UN AGENDA 2030.

Članak 3.

Potpore temeljem ovog Programa, Grad Ozalj će dodjeljivati sukladno Uredbi Komisije (EU) 2023/2831 оd 13. prosinca 2023. o primjeni članaka 107. i 108. Ugovora o funkcioniranju Europske unije na de minimis potpore (Službeni list Europske unije, L 2023/2831, 15.12.2023.) (u daljnjem tekstu dalje: Uredba Komisije 2023/2831).

Članak 4.

Sukladno članku 2., točka 2. Uredbe 2023/2831., pojam „jedan poduzetnik” znači sva poduzeća koja su barem u jednom od sljedećih odnosa jedan prema drugom:
(a)	jedno poduzeće ima većinu glasačkih prava dioničara ili članova u drugom poduzeću;
(b)	jedno poduzeće ima pravo imenovati ili smijeniti većinu članova upravnog, upravljačkog ili nadzornog tijela drugog poduzeća;
(c)	jedno poduzeće ima pravo na ostvarivanje vladajućeg utjecaja nad drugim poduzećem na temelju ugovora sklopljenog s tim poduzećem ili na temelju odredbe njegova osnivačkog akta ili statuta;
(d)	jedno poduzeće, koje je dioničar ili član u drugom poduzeće, samo kontrolira većinu glasačkih prava dioničara ili glasačkih prava članova u tom poduzeću u dogovoru s drugim dioničarima ili članovima tog poduzeća.
Poduzeća koja su u bilo kojem odnosu iz točaka od (a) do (d) preko jednog ili više drugih poduzeća također se smatraju jednim poduzetnikom.

II. KORISNICI PROGRAMA

Članak 5.

Korisnici potpora iz ovog Programa mogu biti: obiteljska poljoprivredna gospodarstva, obrti i zadruge, trgovačka društva izvan javnog sektora te fizičke osobe koje pružaju usluge smještaja u turizmu-privatni iznajmljivači i koji imaju registrirane turističke objekte na području Grada Ozlja, sve sukladno Zakonu o ugostiteljskoj djelatnosti, Zakonu o pružanju usluga u turizmu, Pravilniku o razvrstavanju i kategorizaciji objekata u kojima se pružaju ugostiteljske usluge na obiteljskom poljoprivrednom gospodarstvu te koje ispunjavaju uvjete utvrđene ovim Programom i propisima koji uređuju dodjeljivanje potpora malih vrijednosti. 
	Pravo na dodjelu potpora imaju korisnici iz stavka 1. ovog članka koji ispunjavaju sljedeće uvjete:
•	lokacija izvršenog ulaganja je na području Grada Ozlja 
•	da imaju podmirene obveze poreza, prireza, doprinosa i drugih obveza o kojima evidenciju vodi Porezna uprava,
•	u skladu su s odredbama o potporama male vrijednosti (Uredba Komisije (EU) 2023/2831 od 13. prosinca 2023. o primjeni članaka 107. i 108. Ugovora o funkcioniranju Europske unije na de minimis potpore (Službeni list Europske unije, L 2023/2831, 15.12.2023.),
•	imaju podmirene sve dospjele obveze prema Gradu Ozlju,
•	koji su namjenski utrošili već dodijeljene potpore Grada Ozlja unatrag tri (3) godine,
•	koji nisu blokirani, u stečaju, postupku predstečajne nagodbe, odnosno koji nisu u postupku likvidacije, 
•	da korisnik nije koristio potporu Grada Ozlja prema programima potpora iz područja poljoprivrede i poduzetništva Grada Ozlja u tekućoj godini, izuzev poljoprivrednih gospodarstava koja imaju registrirane turističke objekte na području Grada Ozlja, sve sukladno Zakonu o ugostiteljskoj djelatnosti, Zakonu o pružanju usluga u turizmu, Pravilniku o razvrstavanju i kategorizaciji objekata u kojima se pružaju ugostiteljske usluge na obiteljskom poljoprivrednom gospodarstvu	
Korisnicima koji ne zadovoljavaju uvjete iz ovog članka, potpora neće biti isplaćena.

Članak 6.

Sukladno odredbama članka 1. Uredbe Komisije (EU) 2023/2831, potpore se ne odobravaju poduzetnicima:
•	koji se bave primarnom proizvodnjom proizvoda ribarstva i akvakulture,
•	koji se bave preradom i stavljanjem na tržište proizvoda ribarstva i akvakulture, ako je iznos potpore utvrđen na temelju cijene ili količine kupljenih proizvoda ili proizvoda stavljenih na tržište;
•	koji se bave primarnom proizvodnjom poljoprivrednih proizvoda;
•	koji djeluju u sektoru prerade i stavljanja na tržište poljoprivrednih proizvoda, u jednom od sljedećih slučajeva:
­	ako se iznos potpore utvrđuje na temelju cijene ili količine tih proizvoda koji su kupljeni od primarnih proizvođača ili koje dotični poduzetnici stavljaju na tržište;
­	ako su potpore uvjetovane njihovim djelomičnim ili potpunim prenošenjem na primarne proizvođače;
•	za djelatnosti povezane s izvozom u treće zemlje ili države članice, konkretno potpore izravno povezane s izvezenim količinama, uspostavljanjem i radom distribucijske mreže ili drugim tekućim rashodima povezanim s djelatnošću izvoza;
•	za djelatnosti koje se uvjetuju upotrebom domaćih proizvoda ili usluga umjesto uvoznih.
Ako poduzetnik djeluje i u jednom od sektorima iz stavka 1. točke 1-4 i u jednom ili više sektora obuhvaćenih područjem primjene ove Uredbe ili obavlja druge djelatnosti obuhvaćene područjem primjene ove Uredbe, ova se Uredba primjenjuje na potpore dodijeljene u vezi s tim drugim sektorima odnosno djelatnostima, uz uvjet da predmetna država članica osigura odgovarajućim sredstvima, kao što je razdvajanje djelatnosti ili razdvajanje računa, da djelatnosti u sektorima isključenima iz područja primjene ove Uredbe ne ostvaruju korist od de minimis potpore koje se dodjeljuju u skladu s ovom Uredbom.

Članak 7.

Temeljem Uredbe Komisije (EU) 2023/2831 od 13. prosinca 2023. o primjeni članaka 107. i 108. Ugovora o funkcioniranju Europske unije na de minimis potpore (Službeni list Europske unije, L 2023/2831, 15.12.2023.) maksimalan iznos svih potpora male vrijednosti koje jednom poduzetniku mogu biti dodijeljene tijekom bilo kojeg trogodišnjeg razdoblja ne smije biti veći od 300.000 EUR, uključujući i potpore dobivene temeljem mjera potpora iz ovog Programa. Trogodišnje razdoblje ocjenjuje se na pomičnoj osnovi tako da se pri svakoj novoj dodjeli de minimis potpore uzima u obzir ukupan iznos de minimis potpore dodijeljen u tri prethodne godine.
Sukladno Uredbi Komisije 2023/2831 de minimis potpora smatra se dodijeljenom u trenutku kada poduzetnik u skladu s odgovarajućim nacionalnim pravnim poretkom stekne zakonsko pravo na primanje potpore, neovisno o datumu isplate de minimis potpore predmetnom poduzetniku.
Prije dodjele potpore male vrijednosti, korisnik potpore dužan je davatelju (u ovom slučaju, Gradu Ozlju) dostaviti izjavu o svim drugim potporama male vrijednosti koje je zaprimio tijekom tri prethodne godine, neovisno o razini davatelja potpora male vrijednosti, kako bi se izbjegla moguća prekomjerna dodjela državne potpore. 
Grad Ozalj dužan je prilikom dodjele potpore male vrijednosti pisanim putem obavijestiti korisnika potpore da mu je dodijeljena potpora male vrijednosti, sve pozivajući se na Uredbu Komisije 2023/2831 kao i o iznosu potpore izraženom u bruto novčanoj protuvrijednosti.
Grad Ozalj dužan je voditi evidenciju o dodijeljenim potporama male vrijednosti po pojedinim korisnicima, te čuvati podatke o dodijeljenim potporama male vrijednosti deset godina od dana dodjele. Grad Ozalj će podatke o dodijeljenim potporama male vrijednosti, sukladno Pravilniku o dostavi prijedloga državnih potpora i podataka o državnim potporama ("Narodne novine" br. 125/17), dostaviti Ministarstvu financija RH na način propisan rečenim Pravilnikom.

III. MJERE PROGRAMA

Članak 8.

Mjere potpora turizmu na području Grada Ozlja u 2026. godini su:

1) ULAGANJE U NOVE SMJEŠTAJNE KAPACITETE

Potpora za ulaganje u nove smještajne kapacitete dodjeljuje se u svrhu subvencioniranja ulaganja u smještajne kapacitete te povećanja broja smještajnih kapaciteta na području Grada Ozlja. Korisniku će biti dodijeljena potpora u iznosu 200,00 EUR po registriranom smještajnom kapacitetu, a najviše do 1.000,00 EUR po korisniku godišnje. 

2) PRIJELAZ IZ MANJE U VIŠU KATEGORIJU (ZVJEZDICE, SUNCE) 

Potpora za prijelaz iz manje u višu kategoriju (zvjezdice, sunce) u iznosu od 150,00 EUR dodijeliti će se subjektima koji povećanjem kategorije/kvalitete u 2026. godini ostvaruju minimalno 3 zvjezdice ili 3 sunca, dok će povećanjem kategorije/kvalitete sa 3 zvjezdice ili 3 sunca na višu kategoriju, odnosno s 4 zvjezdice ili 4 sunca na višu kategoriju potpora iznositi 300,00 EUR po korisniku godišnje. 

3) PROMOTIVNE AKTIVNOSTI 

Potpora za promotivne aktivnosti u iznosu od 50% ukupno prihvatljivih troškova, a najviše do 400,00 EUR po korisniku godišnje, namijenjena je ulaganju u promotivne aktivnosti i odnosi se na:
•	sufinanciranje troškova izrade promotivnih materijala (tisak, photo, video, online): letak, plakat, roll-up banner, fotografije, video materijali, zakup domene na internetu, zakup prostora na booking portalima, izrada web-stranice, oglašavanje na društvenim mrežama i ostale slične troškove
•	sufinanciranje odlaska na sajmove i manifestacije: udio u kotizaciji i troškovima zakupa i uređenja prostora na manifestaciji/sajmu.
Ukoliko je korisnik u sustavu Poreza na dodanu vrijednost (PDV-a), PDV nije prihvatljiv trošak.

 4) ULAGANJE I OPREMANJE U TURISTIČKE OBJEKTE 

   Grad Ozalj će sufinancirati ulaganje i opremanje objekata za obavljanje turističke djelatnosti (unutarnje uređenje, oprema) - kušaonice, izletišta, vinotočja, kamp odmorišta u iznosu od 50% ukupno prihvatljivih troškova, a najviše do 1.000,00 EUR po korisniku godišnje. 
Ukoliko je korisnik u sustavu Poreza na dodanu vrijednost (PDV-a), PDV nije prihvatljiv trošak.

5) ADAPTACIJA TRADICIJSKIH (AUTOHTONIH) OBJEKATA

   Grad Ozalj će sufinancirati renoviranja i adaptacije autohtonih kuća u iznosu od 50% ukupno prihvatljivih troškova, a najviše do 700,00 EUR po korisniku godišnje. Prihvatljivi troškovi su: opremanje objekta za obavljanje turističke djelatnosti (unutarnje uređenje, oprema). 
Ukoliko je korisnik u sustavu Poreza na dodanu vrijednost (PDV-a), PDV nije prihvatljiv trošak.

6) EDUKACIJA TURISTIČKIH DJELATNIKA

	Potpore za edukaciju turističkih djelatnika odnose se na sufinanciranje dodatnog obrazovanja turističkih djelatnika (vlasnika smještajnih kapaciteta…) u iznosu od 100% ukupno prihvatljivih troškova, a najviše do 700,00 EUR po korisniku godišnje. Prihvatljivi troškovi su kotizacije za sudjelovanja na seminarima, tečajevima, radionicama.
Ukoliko je korisnik u sustavu Poreza na dodanu vrijednost (PDV-a), PDV nije prihvatljiv trošak.

7) POTPORA ZA NABAVU VOZILA ZA IZNAJMLJIVANJE
   Potpora za nabavu vozila za iznajmljivanje odnosi se na troškove najma ili nabave vozila/plovila (skutera, bicikala, čamaca, ATV/QUAD, ...). Korisniku će biti dodijeljena potpora u iznosu od 50% ukupno prihvatljivih troškova, a najviše do 400,00 EUR po korisniku godišnje. 
Ukoliko je korisnik u sustavu Poreza na dodanu vrijednost (PDV-a), PDV nije prihvatljiv trošak.

        8) POTPORA ZA POBOLJŠANJE UVJETA POSTOJEĆE KATEGORIZACIJE
Potpora za poboljšanje uvjeta postojeće kategorizacije odnosi se na troškove uređenja postojećih/registriranih smještajnih objekata. Cilj potpore je povećanje razine i kvalitete usluga postojećih smještajnih kapaciteta na području Grada Ozlja na način da se potpora dodjeljuje za povećanje kvalitete usluga postojećih/registriranih objekata. 
 Potpora podrazumijeva priznavanje troškova koji se odnose na nabavu nove opreme i uređaja, uređenje prostora (građevinski radovi, instalaterski radovi te radovi unutrašnjeg uređenja) te za nabavu namještaja za opremanje smještajnih kapaciteta, a predmetna ulaganja moraju biti vezana isključivo za prostor koji je predmet obavljanja djelatnosti na koju se odnosi Rješenje o kategorizaciji objekta.
Korisniku će biti dodijeljena potpora u iznosu od 50% ukupno prihvatljivih troškova, a najviše do 700,00 EUR po korisniku godišnje. Ukoliko je korisnik u sustavu Poreza na dodanu vrijednost (PDV-a), PDV nije prihvatljiv trošak.

Članak 9.

Prijavitelji ne smiju tražiti sredstva za troškove za koje je već ostvareno pravo na su(financiranje) iz bilo kojeg drugog javnog izvora. Dvostruko financiranje nije dozvoljeno. Poštujući načelo izbjegavanja dvostrukog financiranja predloženi prihvatljivi troškovi ne smiju biti prethodno (su)financirani bespovratnim sredstvima iz bilo kojeg drugog javnog izvora (uključujući EU fondove).

Članak 10.

		Razdoblje prihvatljivosti troškova po pojedinim mjerama je razdoblje koje započinje 1. siječnja 2026. te završava 31. prosinca 2026. Razdoblje prihvatljivosti troškova može biti utvrđeno u kraćem trajanju, što se definira u javnom pozivu.

IV. SREDSTVA ZA PROVEDBU PROGRAMA

Ovaj Program se primjenjuje na nepovratna financijska sredstva osigurana u Proračunu Grada Ozlja za 2026. godinu, u razdjelu 002: Jedinstveni upravni odjel, Program poticanja razvoja turizma, aktivnost T301420: Subvencija smještajnih kapaciteta u turizmu u iznosu od 6.000,00 EUR.
Potpora se dodjeljuje Korisniku u obliku subvencije.

V. NAČIN DODJELE I ISPLATE POTPORA 

Članak 11.

Grad Ozalj objavljuje javni poziv u kojem će se utvrditi kriteriji dodjele potpore, rokovi i postupak podnošenja zahtjeva za dodjelu potpora s pripadajućom dokumentacijom.
		Javni poziv najmanje sadrži: prihvatljive korisnike, popis mjera i kriterija za dodjelu potpora, potrebna dokumentacija koja se prilaže uz zahtjev, rokove i način podnošenja zahtjeva, način kontrole namjenskog utroška dobivenih sredstava.
	Zahtjevi za potpore se dostavljaju Jedinstvenom upravnom odjelu Grada Ozlja do roka navedenog u javnom pozivu, a u slučaju nepotpunog zahtjeva Jedinstveni upravni odjel o tome obavještava podnositelja zahtjeva i traži njegovu dopunu. Po potrebi, Jedinstveni upravni odjel može zatražiti i dodatnu dokumentaciju i obrazloženja o čemu će izvijestiti tražitelja potpore. 
		Zahtjevi se rješavaju prema redoslijedu prispijeća ili do utroška sredstava planiranih za 
proračunsku godinu. 
Nakon što Jedinstveni upravni odjel iz dostavljene dokumentacije i Zahtjeva utvrdi da su zadovoljeni propisani uvjeti u navedenom javnom pozivu, izdaje Rješenje temeljem kojeg se potpore se isplaćuju na transakcijski račun podnositelja zahtjeva (korisnika potpore).
Najviši dozvoljeni ukupno godišnje isplaćeni iznos po korisniku iznosi 1.500,00 EUR, za sve mjere ukupno.
		Davatelj potpore zadržava pravo ne priznati trošak za koji opravdano sumnja da se radi o transakciji između povezanih osoba odnosno da se odobravanjem potpore neće ispuniti ciljevi utvrđeni mjerama. 

VI. ZAVRŠNE ODREDBE

Članak 12.

Korisnik potpore dužan je omogućiti davatelju potpore kontrolu namjenskog korištenja potpore. Ukoliko je korisnik potpore uz Zahtjev za potporu priložio neistinitu dokumentaciju ili prijavljeno stanje u Zahtjevu i priloženoj dokumentaciji ne odgovara stvarnom stanju, te ukoliko potpora nije korištena namjenski, korisnik potpore je obvezan dobivenu potporu vratiti u Proračun Grada Ozlja, te će biti isključen iz svih gradskih subvencija u slijedećih 5 (pet) godina.
Svi korisnici potpore obvezni su obavljati djelatnost za koju je dodijeljena potpora najmanje 3 godine od dodjele iste te u navedenom roku ne smije prodati, dati u najam ili na bilo koji drugi način otuđiti sredstvo koje je predmet potpore. 
U svrhu provjere namjene i korištenja dodijeljenih sredstava potpore Grad, kao davatelj sredstava, može neposrednu kontrolu obaviti kroz terenski posjet primatelju potpore uz prethodnu najavu.

Članak 13.

Za kontrolu namjenskog korištenja sredstava potpore, vođenje evidencije o korisnicima pomoći, vrstama pomoći i visini isplaćenih sredstava zadužuje se Jedinstveni upravni odjel.
Sa svim osobnim podacima prikupljenim na temelju odredbi ovoga Programa postupat će se u skladu s Uredbom (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) (SL L 119, 4. 5. 2016.). 
Smatrat će se da je korisnik podnošenjem zahtjeva za potporu koji sadrži njegove osobne podatke dao privolu za njihovu obradu i korištenje za javnu objavu, a u svrhu zbog koje su zatraženi te za njihovu javnu objavu u dijelu kojem je to potrebno, a da pritom ne predstavlja kršenje odredbi Zakona o provedbi Opće uredbe o zaštiti podataka ("Narodne novine" broj 42/18).

Članak 14.

		Ovaj Program stupa na snagu prvog dana od dana objave u „Službenom glasniku“ Grada Ozlja i vrijedi do 31.12.2026. godine.

PREDSJEDNIK
GRADSKOG VIJEĆA:
Stjepan Basar